RÅDETS RESOLUTION af 19. juni 1995 om udvikling af jernbanetrafik og kombineret transport (95/C 169/01)

RÅDET FOR DEN EUROPÆISKE UNION,

som tager følgende i betragtning:

På transportområdet falder jernbanernes markedsandel, mens behovene for personbefordring og fragttonnagen er stigende både inden for Fællesskabet og mellem dette og de associerede stater og tredjelande, selv om medlemsstaternes finansielle bidrag til denne transportform er af betydeligt omfang,

jernbanerne kan i dag få moderne og effektivt udstyr; de har ubestridelige fordele ud fra et miljøbeskyttelses-, sikkerheds- og energibesparelsessynspunkt; de er i særlig grad velegnede til at dække behovene for befordring mellem byer over mellemlange afstande og til fragttransport over mellemlange og lange afstande, hvilket svarer til udstrækningen af Fællesskabets område,

ER ENIGT OM, at Fællesskabets jernbanepolitik ikke kan adskilles fra den overordnede transportpolitik; at denne bør anskues intermodalt under hensyn til hver transportforms samlede omkostninger, samtidig med at det påses, at udviklingen af det europæiske transportsystem sker på rimelige konkurrencevilkår,

ER ENIGT OM, at denne fælles jernbanepolitik hviler på følgende fire grundpiller, som supplerer hinanden:

- markedsordningen for jernbanetransport

- infrastrukturerne for det transeuropæiske transportnet

- interoperabilitet i det transeuropæiske jernbanenet, navnlig for højhastighedstog, gennem teknisk harmonisering, dog bortset fra ikke-forbundne jernbanenet

- industrimarkedet på grundlag af åben adgang til deltagelse i offentlige aftaler inden for transportsektoren,

FINDER DET NØDVENDIGT, at den fælles jernbanepolitik, som Rådet har fastlagt i direktiv 91/440/EØF af 29. juli 1991 om udvikling af Fællesskabets jernbaner (1), udvikles yderligere på grundlag af de konkrete resultater, som er opnået i forbindelse med den førte politik, hvilket skal ske i lyset af den redegørelse om direktivets anvendelse, som Kommissionen skal forelægge i medfør af artikel 14, samt de forslag, denne fremsætter ved denne lejlighed, især med hensyn til adgang til infrastrukturerne, som vil kunne realiseres på en bedre måde inden for, ved udrejse fra og indrejse til Fællesskabets forskellige dele, hvis der tages hensyn til medlemsstaternes geografiske beliggenhed,

GIVER UDTRYK FOR sin vilje til, under iagttagelse af brugernes frie valg:

- at gøre jernbanetransport og kombineret transport effektiv og konkurrencedygtig i forhold til de øvrige transportformer og derfor træffe de foranstaltninger, der er nødvendige for, at operatørerne kan udvise ny dynamik

- at tilvejebringe passende betingelser for, at jernbanetransportens og den kombinerede transports position kan udvikles inden for Fællesskabets transportsystem

- at jernbanerne sammen med de indre vandveje og søtrafikken, især over kortere afstande, indgår i et optimalt udviklingsmønster for den kombinerede transport i samspil med landevejstrafikken,

ER ENIGT OM at fremme udviklingen af jernbanerne i de nicher, hvor det er mest relevant:

- godstransport over mellemlange og lange afstande

- transport inden for store, tætbefolkede områder samt inter- og intraregional transport

- transport mellem større byer

- højhastighedstog mellem de europæiske storbyområder,

OPFORDRER medlemsstaterne til:

- at fremme samordning mellem de forskellige intervenerende parter i kombineret transport med henblik på at fastlægge deontologiske regler for alle aktører, gøre det lettere at foretage undersøgelser, standardisering og innovation og udveksle synspunkter forud for planlægning af de tilsvarende investeringer i medlemsstaterne,

OPFORDRER medlemsstaterne og Kommissionen til

- gennem en stigende teknisk harmonisering at fremme navnlig betingelserne for hurtigt at gøre erfaringer med det europæiske kontrol/styringssystem inden for rammerne af det transeuropæiske jernbanenets interoperabilitet,

OPFORDRER Kommissionen til navnlig i forbindelse med den rapport, som skal udarbejdes i medfør af artikel 14 i direktiv 91/440/EØF, at behandle og eventuelt fremsætte forslag vedrørende:

- anvendelse af fælles principper for fastsættelse af takster inden for jernbaneinfrastrukturen som anført i direktiv 91/440/EØF og i det direktiv om tildeling af jernbaneinfrastrukturkapacitet og opkrævning af infrastrukturafgifter, som er under vedtagelse, således at operatørerne kan foretage deres valg på et klarere grundlag, og eventuelle konkurrenceforvridninger, kan undgås,

- udvikling, navnlig i relation til traktatens konkurrencebestemmelser og de regler for adgang til nettet, der er omhandlet i nævnte direktiver, af forhåndsaftaler med operatørerne, som skal gøre det lettere at finansiere de nøgleled i det transeuropæiske net, som kræver store investeringer,

- oprettelse, under overholdelse af traktatens konkurrencebestemmelser og forordning (EØF) nr. 1017/68 af 19. juli 1968 om anvendelse af konkurrenceregler for transport med jernbane, ad landeveje og sejlbare vandveje (2), af de internationale sammenslutninger, der er omhandlet i direktiv 91/440/EØF, med henblik på at fremme integrationen af det transeuropæiske jernbanenet.

(1) EFT nr. L 237 af 24. 8. 1991, s. 25.

(2) EFT Specialudgave 1968, s. 295. Forordningen er senest ændret ved tiltrædelsesakten af 1979.